Diari Oficial de la Generalitat Valenciana


Sumari del DOGV 6267, del 14-05-2010 (2010/5432)

Resolució de 28 d'abril de 2010, del secretari autonòmic d'Indústria, Comerç i Innovació, per la qual s'inicia el procediment de revocació del Pla Especial de Delimitació per a la reserva de terrenys per a la constitució de patrimoni públic de sòl de la Generalitat a Carcaixent.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6267

Data del DOGV
:   14-05-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/5432


Data del document
:   28-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Carcaixent
    * pla d'urbanisme

Resolució de 28 d'abril de 2010, del secretari autonòmic d'Indústria, Comerç i Innovació, per la qual s'inicia el procediment de revocació del Pla Especial de Delimitació per a la reserva de terrenys per a la constitució de patrimoni públic de sòl de la Generalitat a Carcaixent. [2010/5432]  
Vist l'Acord del Consell d'Administració de Seguretat i Promoció Industrial Valenciana, SA de data 29 d'octubre de 2009, relatiu a la revocació d'actes administratius en relació amb el parc industrial la Calçada de Carcaixent (València), del qual resulten els següents   
Antecedents de fet  
Primer. El 27 de març de 2002 es va firmar un conveni de col·laboració entre la Generalitat i l'Ajuntament de Carcaixent per a l'actuació i gestió en una àrea de sòl no urbanitzable. La finalitat del conveni era facilitar la creació i el consegüent equipament de sòl industrial a fi d'absorbir la demanda de sòl en la zona.   
Segon. El 20 de maig de 2005 la Comissió Territorial d'Urbanisme de València aprova el Pla Especial de Delimitació per a la reserva de terrenys per a la constitució de patrimoni públic de sòl de la Generalitat a Carcaixent.   
La finalitat recollida en el Pla Especial era disposar de terrenys per a la creació d'un polígon industrial, a fi que s'hi pogueren establir indústries i servicis per a la zona, sobre la qual hi havia una important demanda de sòl qualificat d'este tipus. S'hi preveia la instal·lació de tot tipus d'indústries, incloent-hi empreses que s'ubicaven dins del nucli urbà i que necessitaven una localització exterior per a evitar les molèsties que les dites activitats exercien sobre la població resident al municipi.   
La reserva de l'àrea afectada no estava prevista en el planejament del municipi vigent en el moment de la tramitació i per això es va efectuar a través del pla especial esmentat, tal com possibilitava l'article 99 de la Llei 6/1994. L'esmentada reserva es va efectuar per a legitimar-hi l'expropiació d'immobles i la destinació d'este sòl, que una vegada aprovats els pertinents pla parcial i programa seria el d'usos d'interés públic, en preveure's la promoció de sòl urbanitzat per a atendre demandes socials relatives a l'ocupació i la industrialització.  
Tercer. A causa del temps transcorregut des de la firma del conveni esmentat en el antecedent de fet primer, que dóna lloc a l'actuació que tractem, s'ha realitzat una revisió del sòl destinat a usos industrials al municipi i s'ha pogut comprovar l'existència de tres actuacions, a saber SUZ Sector Barxeta-1 amb una superfície d'aproximadament 200.000 m², que té un 50% disponible aproximadament; el SUZ sector 4, Barxeta 2 d'aproximadament 170.000 m² i el SUZ sector 5, la Coma, amb una superfície aproximada de 200.000 m² que es troben aturats o amb un ritme de desenvolupament molt lent; tot això a causa de la falta de demanda de sòl industrial a la zona. Així mateix, el concert previ del Pla General de Carcaixent també preveu els sectors SUZI-1 i SUZI-2 de sòl industrial amb més de 200.000 m².  
Cal destacar que a la comarca, fins i tot a municipis de la zona, hi ha sòl industrial disponible per a la seua ocupació, així com sòl en desenvolupament i pendent de desenvolupar.  
Quart. En data 25 de juliol de 2008 la Comissió Territorial d'Urbanisme de València aprova el Projecte d'Expropiació per Taxació Conjunta dels terrenys inclosos en el Pla Especial de Delimitació. Per diversos errors materials en la resolució d'aprovació, la notificació de l'acord als interessats no es va produir fins a abril de 2009. En l'esmentat expedient consta com a administració expropiadora la Conselleria d'Indústria, Comerç i Innovació, i com a beneficiària de l'expropiació l'empresa pública Seguretat i Promoció Industrial Valenciana, SA (en avant SEPIVA).  
Durant la tramitació de l'expedient, els representants de la beneficiària negocien amb els propietaris afectats un preu just per a subscriure convenis d'expropiació; no obstant això, només se'n materialitza la firma amb una part i, per contra, els propietaris de la majoria dels terrenys recorren el preu fixat per la Comissió Territorial d'Urbanisme de València davant el Jurat Provincial d'Expropiació de València.   
Cinqué. En data 29 d'octubre de 2009 el Consell d'Administració de Seguretat i Promoció Industrial Valenciana, SA adopta l'acord de desistir de l'actuació urbanística de què tractem, així com de sol·licitar la revocació del Pla Especial de Reserva de Sòl dels terrenys i del Projecte d'Expropiació per Taxació Conjunta, i el motiu de la revocació és la desaparició de la utilitat pública i l'interés general de l'actuació i, per tant, la desaparició de la necessitat d'ocupació dels terrenys.   
Fonaments de dret  
Primer. L'article 105 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (en avant LRJAPiPAC), establix que les administracions públiques podran revocar en qualsevol moment els seus actes de gravamen, sempre que la dita revocació no constituïsca dispensa o exempció no permesa per les lleis, o siga contrària al principi d'igualtat, a l'interés públic o a l'ordenament jurídic.   
Segon. L'article 99 de la Llei 6/1994, de 15 de novembre, de la Generalitat, Reguladora de l'Activitat Urbanística, a l'empara de la qual es va promoure el Pla Especial de Delimitació per a la reserva de terrenys per a la constitució de patrimoni públic de sòl a Carcaixent, regula la intervenció de l'administració al mercat de sòl. Per a això, recull que podrà fer-ho a través de les seues societats, però condiciona estes actuacions a la seua finalitat social, i este és el cas de la present actuació. Igualment, i de conformitat amb el que s'ha establit en l'article del 181 del Decret 201/1998, de 15 de desembre, mitjançant el qual es va aprovar el Reglament de Planejament de la Comunitat Valenciana, aleshores vigent, l'aprovació del Pla Especial implicava per si mateixa la declaració d'utilitat pública i la necessitat d'ocupació a efectes d'expropiació dels terreny inclosos en l'esmentat pla.  
Tercer. La regulació vigent en esta data es troba en els articles 258 i següents de la Llei 16/2005, de 30 de desembre, de la Generalitat, Urbanística Valenciana (en avant LUV), així com en els articles 542 i següents del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística (en avant ROGTU).  
Quart. La finalitat del mencionat pla especial era delimitar els terrenys sobre els quals s'ubicaria un parc empresarial de sòl públic a un preu que en facilitara l'adquisició i, per tant, la implantació d'empreses, i s'intervindria així en el mercat de sòl i es fomentarien la industrialització i l'economia.  
Per tant, a la vista de l'existència de sòls disponibles per a la seua ocupació, així com de sòls que estan desenvolupant-se, amb major o menor celeritat, i de sòl pendent de desenvolupament, ens trobem davant d'una situació molt distinta de la que va originar l'any 2002 la firma el conveni de col·laboració amb l'Ajuntament, fins i tot de l'existent l'any 2005, quan s'aprova el Pla Especial, l'aprovació del qual es pretén revocar.  
Atés que la motivació tant per a subscriure el conveni com per a promoure el Pla Especial es trobava en la necessitat d'intervenir en el mercat de sòl i de posar en el mercat sòl industrial, en l'actualitat, i davant l'existència de sòl desenvolupat no ocupat i pendent de desenvolupar, ens trobem en la situació que no hi ha finalitat a aconseguir, ja que no es fa necessària la intervenció de l'administració per a generar sòl, més aviat al contrari, com que hi ha sòl, no sembla que l'administració haja d'utilitzar els seus recursos creant un nou polígon industrial on no es necessita.  
Com que es pot comprovar que hi ha disponibilitat de sòl industrial, tant al municipi com a la zona, sense que este s'ocupe, esta circumstància unida a la situació econòmica actual ens porta a la conclusió que, desapareguda la finalitat d'intervenció al mercat de sòl que facilità la promoció d'un Pla Especial de Reserva, resulta innecessària l'actuació.   
Cinqué. Per si calia, com ja s'ha exposat en els antecedents de fet, es va tramitar i aprovar el corresponent Projecte d'Expropiació Forçosa per Taxació Conjunta per a obtenir els terrenys necessaris. No obstant això, els propietaris de la major part del sòl han manifestat la seua disconformitat amb la valoració establida per la Comissió Territorial d'Urbanisme de València, i l'expedient i els fulls de valoració impugnats s'han traslladat al Jurat Provincial d'Expropiació Forçosa, a efectes de fixació del preu just. Tot això obliga el beneficiari a analitzar la viabilitat de l'actuació, i de l'esmentat plantejament es deduïx la inviabilitat econòmica, tal com es recull en els informes que hi ha en l'expedient, atés que els preus de venda que es deduirien per a l'actuació fa que esta no comporte una intervenció en el mercat de sòl, en resultar molt superiors als de venda de sòl privat en zona.  
Sisé. Atés que ha desaparegut la finalitat d'intervenció al mercat de sòl per a la qual foren concebudes les actuacions fins a hui realitzades, desapareixen per tant la utilitat pública i l'interés social, així com la necessitat d'ocupació dels terrenys, que ha de regir les actuacions de l'administració.  
Seté. La revocació és un acte discrecional de l'administració, permés sempre que es tracte d'actes de gravamen; en este cas tant el Projecte d'Expropiació, que a la fi implica una privació de la propietat, com el Pla Especial de Delimitació, que implica una limitació al mencionat dret; i que esta no constituïsca dispensa o exempció no permesa per les lleis, ni siga contrària al principi d'igualtat, ni a l'interés públic ni a l'ordenament jurídic.  
La LRJAPiPAC no recull un procediment concret per a portar a cap la revocació d'actes administratius. Per això, amb la finalitat de garantir els drets dels administrats en general i dels afectats en particular, hem d'utilitzar un procediment garantista amb els seus drets i, per tant, similar a l'utilitzat per a l'aprovació de l'acte que es pretén revocar, i procedir a sotmetre a informació pública l'inici del procediment de revocació de l'aprovació del Pla Especial de Delimitació.   
Es fa necessari ressenyar que, mitjançant el present procediment, es pretén únicament la revocació de l'acte administratiu que va aprovar el Pla Especial, perquè es considera procedent invertir, un a un, els passos que se seguiren per al desenvolupament de l'actuació, però sense oblidar que la pretensió final és no només revocar el Pla Especial, sinó també, tal com va acordar el Consell d'Administració de SEPIVA, com a beneficiària de l'expropiació i empresa instrumental de la Generalitat que havia de portar a cap la promoció del polígon industrial, revocar l'acte administratiu que va aprovar el Projecte d'Expropiació Forçosa per Taxació Conjunta per a obtenir els terrenys inclosos en l'àmbit del Pla Especial.   
Huité. L'article 96 de la LUV, que regula la tramitació dels plans especials, remet a l'article 83 del mateix text legal que recull la tramitació dels plans generals, encara que, amb algunes particularitats i d'acord amb la normativa esmentada, correspon a la Conselleria d'Indústria, Comerç i Innovació la convocatòria d'informació pública dels plans especials amb la inserció dels corresponents anuncis en el Diari Oficial de la Comunitat Valenciana i en un periòdic de amplia difusió al municipi de Carcaixent. En este cas, el procediment de revocació se sotmetrà a informació pública en la forma descrita i es demanarà el dictamen de l'Ajuntament de Carcaixent.  
Nové. El secretari autonòmic d'Indústria, Comerç i Innovació és competent per a iniciar el procediment de revocació, d'acord amb la Resolució de 21 de desembre de 2009, del conseller d'Indústria, Comerç i Innovació i vicepresident primer del Consell, per la qual es deleguen atribucions en determinats òrgans i unitats administratives de la Conselleria d'Indústria, Comerç i Innovació.  
Vistos els preceptes legals esmentats i els altres de concordant i general aplicació, resolc:  
1. Iniciar el procediment de revocació de l'aprovació del Pla Especial de Delimitació per a la reserva de terrenys per a la constitució de patrimoni públic de sòl a la partida de la Serguera a Carcaixent, de data 20 de maig de 2005.  
2. Obrir un període d'informació pública de 20 dies durant el qual podran presentar-s'hi al·legacions en qualsevol dels registres establits en l'article 38.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Demanar dictamen de l'Ajuntament de Carcaixent.  
4. Publicar esta resolució per a la seua efectivitat i coneixement general en el Diari Oficial de la Comunitat Valenciana i en un periòdic d'àmplia difusió a Carcaixent.  
València, 28 d'abril de 2010.- El secretari autonòmic d'Indústria, Comerç i Innovació: Bruno Broseta Dupré.